Rower deur hond verskeur toe hy inbreekArgieffoto Kapt. Paul Ramoloko, polisiewoordvoerder, het aan Maroela Media gesê die man, in sy laat 20’s, het Saterdag tussen 21:00 en 22:00 by die huis ingebreek waar hy ŉ vrou en twee kinders met ŉ mes aangehou het. Die vrou se man het by die huis aangekom en die rower het met twee selfone en ŉ skootrekenaar op die vlug geslaan. “Hy het deur ŉ venster ontsnap, maar die hond het hom buite die huis gegryp en verskeur. Hy het ernstige bytwonde aan sy gesig en bolyf opgedoen,” het Ramaloko gesê. Hy wou nie die ras van die hond bekendmaak nie uit vrees dat dit ’n negatiewe persepsie van die honderas kan skep. “Die eienaar het die polisie gebel wat vinnig na die toneel gehaas het waar hulle die verdagte met talle bytwonde aangetref het. ŉ Ambulans het die verdagte na die Moses Kotane-hospitaal vervoer en hy word onder polisiebewaking behandel,” het hy gesê. Volgens Ramaloko is ŉ saak van huisbraak teen die verdagte aanhangig gemaak en sal hy in die Bafokeng-landdroshof verskyn sodra hy uit die hospitaal ontslaan word.